Κανονισμός (ΕΚ) αριθ. 968/2000 του Συμβουλίου

της 8ης Μαΐου 2000

για τροποποίηση του κανονισμού (ΕΚ) αριθ. 603/1999 για την επιβολή οριστικού δασμού αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας, Τσεχικής Δημοκρατίας και Ουγγαρίας, και για την οριστική είσπραξη του επιβληθέντος προσωρινού δασμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 8 παράγραφος 9 και το άρθρο 9,

την πρόταση που υπέβαλε η Επιτροπή κατόπιν διαβουλεύσεως με τη συμβουλευτική επιτροπή,

Εκτιμώντας τα ακόλουθα:

Α. Προγενέστερη διαδικασία

(1) Το Συμβούλιο, μετά από έρευνα που άρχισε με τη δημοσίευση σχετικής ανακοίνωσης στην Επίσημη Εφημερίδα των Ευρωπαϊκών Κοινοτήτων(2), επέβαλε, με τον κανονισμό (ΕΚ) αριθ. 603/1999(3), οριστικό δασμό αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο καταγωγής Πολωνίας, Τσεχικής Δημοκρατίας και Ουγγαρίας.

(2) Στο πλαίσιο της ίδιας έρευνας η Επιτροπή αποδέχθηκε, με την απόφαση 1999/215/ΕΚ(4), αναλήψεις υποχρεώσεων ως προς τις τιμές που πρότεινε, μεταξύ άλλων, η πολωνική εταιρεία WKI Isoliertechnik Spolka z.o.o. (καλούμενη εφεξής "η εταιρεία").

Β. Ανάκληση της ανάληψης υποχρεώσεων

(3) Εντούτοις, η ως άνω εταιρεία ανακάλεσε την ανάληψη υποχρεώσεων που είχε προτείνει, καθώς της ήταν δύσκολο να τηρήσει ορισμένες προϋποθέσεις που συνδέονταν με αυτήν.

(4) Συνεπώς, μετά την εν λόγω ανάκληση, θα πρέπει να καταργηθεί η απαλλαγή από το δασμό αντιντάμπινγκ που είχε παραχωρηθεί στην εν λόγω εταιρεία και να επιβληθεί οριστικός δασμός, σύμφωνα με το άρθρο 8 παράγραφος 9 και το άρθρο 9 του κανονισμού (ΕΚ) αριθ. 384/96.

Γ. Οριστικός δασμός

(5) Η έρευνα που είχε ως αποτέλεσμα την αποδοχή της ανάληψης υποχρεώσεων, την οποία είχε προτείνει η εταιρεία, ολοκληρώθηκε με τη συναγωγή τελικού συμπεράσματος όσον αφορά το ντάμπινγκ και τη ζημία, με τον κανονισμό (ΕΚ) αριθ. 603/1999.

(6) Σύμφωνα με το άρθρο 8 παράγραφος 9 του κανονισμού (ΕΚ) αριθ. 384/96, ο συντελεστής του δασμού αντιντάμπινγκ που χρειάζεται πλέον να επιβληθεί στην εν λόγω εταιρεία πρέπει να καθοριστεί με βάση τα πραγματικά περιστατικά που επιβεβαιώθηκαν στο πλαίσιο της έρευνας, η οποία είχε ως αποτέλεσμα την ανάληψη υποχρεώσεων. Με βάση τα ανωτέρω και σύμφωνα με τις αιτιολογικές σκέψεις 15, 71 και 75 του κανονισμού (ΕΚ) αριθ. 603/1999, ο συντελεστής του οριστικού δασμού αντιντάμπινγκ κρίνεται σκόπιμο να καθοριστεί στο 15,7 % κατ' αξίαν.

Δ. Τροποποίηση του κανονισμού (ΕΚ) αριθ. 603/1999

(7) Με βάση τα ανωτέρω, ο κανονισμός (ΕΚ) αριθ. 603/1999 πρέπει να τροποποιηθεί, προκειμένου να διαγραφεί η συγκεκριμένη εταιρεία από τον πίνακα των εταιρειών που τυγχάνουν απαλλαγής από το δασμό αντιντάμπινγκ που επιβάλλεται στους σπάγκους για δεσίματα ή δεματιάσματα από πολυπροπυλένιο καταγωγής, μεταξύ άλλων, Πολωνίας, και να επιβληθεί στα προϊόντα της οριστικός δασμός αντιντάμπινγκ 15,7 %.

(8) Παράλληλα με τον παρόντα κανονισμό, η Επιτροπή τροποποίησε, με την απόφαση 2000/324/ΕΚ(5), την απόφαση 1999/215/ΕΚ και διέγραψε την εν λόγω εταιρεία από τον πίνακα των ενδιαφερόμενων μερών, των οποίων οι αναλήψεις υποχρεώσεων είχαν γίνει αποδεκτές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 603/1999 τροποποιείται ως εξής:

α) Το άρθρο 1 παράγραφος 2 του κανονισμού αντικαθίσταται από το ακόλουθο κείμενο:

"2. Οι συντελεστές του οριστικού δασμού αντιντάμπινγκ, που επιβάλλονται στην τιμή 'ελεύθερο στα κοινοτικά σύνορα πριν την καταβολή δασμού', για τις εισαγωγές προϊόντων που κατασκευάζουν οι ακόλουθες εταιρείες, έχουν ως εξής:

>ΘΕΣΗ ΠΙΝΑΚΑ>"

β) Το άρθρο 2 παράγραφος 2 αντικαθίσταται από το ακόλουθο κείμενο:

"2. Οι εισαγωγές που πραγματοποιούνται στο πλαίσιο των αναλήψεων υποχρεώσεων που προτάθηκαν και έγιναν αποδεκτές, διασαφίζονται με βάση τους ακόλουθους πρόσθετους κωδικούς TARIC:

>ΘΕΣΗ ΠΙΝΑΚΑ>"

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 2000.

Για το Συμβούλιο

Ο Πρόεδρος

J. Pina Moura

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128 της 30.4.1998, σ. 18).

(2) ΕΕ C 1 της 3.1.1998, σ. 10.

(3) ΕΕ L 75 της 20.3.1999, σ. 1.

(4) ΕΕ L 75 της 20.3.1999, σ. 34.

(5) Βλέπε σελίδα 65 της παρούσας Επίσημης Εφημερίδας.